સૌપ્રથમ સપ્તકમાં સ્કૂલ ઓફ મ્યુઝિકના વિદ્યાર્થીઓનું સમૂહ સિતારવાદન રજૂ થયું. તેમણે સિતાર પર કર્ણાટકી રાગ કિરવાણી પ્રસ્તુત કર્યો. વિદ્યાર્થીઓ દ્વારા મધ્યલય, તીનતાલ અને દ્રુત તીનતાલમાં ગતની અદ્ભુત રજૂઆત કરવામાં આવી હતી. ધીરજ દાસે તબલાં પર અને સની શાહે હાર્મોનિયમ પર સંગત કરી હતી. ત્યારબાદ જયપુર-અતરૌલી ઘરાનાના કલાકાર સાનિયા પાટણકરનું કંઠ્યગાન રજૂ થયું, તેમાં કલ્યાણ થાટનો રાગ નંદ છેડ્યો હતો. આ રાગમાં વિલંબિત તીનતાલમાં “ઢૂંઢ બારે સૈંયા’ અને ડૉક્ટર દેશ અશ્વિની ભીડે દેશપાંડેનાં શિષ્યા સાનિયાએ “મોરે કરન દેવે બતિયા”ની ધારદાર પ્રસ્તુતિ કરી હતી. ગાયિકા સાનિયાના કંઠ્યગાનમાં પ્રવીણ શિંદેએ તબલાં પર અને રાજુ ગાંધર્વએ હાર્મોનિયમ પર સંગત કરી હતી. તે પછી અજરાડાના ઘરાનાની તબલાંવાદક પિતા-પુત્રની જોડીએ તબલાં રંગતની જમાવટ કરતાં સંગીતપ્રેમી ઝૂમી ઊઠ્યા હતા.